Sluttrapport for KJM5050 Kjemididaktikk i praksis høsten 2024
KJM5050 er et emne for lektorstudenter som tar masterspesialiseringen sin på MN-fakultetet. Emnet undervises 8 uker i siste del av høstsemesteret, og inkluderer 7,5 dager praksis. Praksis omfatter en faglig fordypningsøkt der studentene skal lage et større undervisningsopplegg av 4-5 timers varighet, og tre økter i skolen: Én økt med observasjon og to økter der studentene selv underviser. I tillegg har studentene 2x2 timer undervisning ved UiO hver uke. Undervisningen legger vekt på didaktisk teori og praksis, og aktivt arbeid med ulike undervisnings- og vurderingsformer. 

Årets undervisning
Høsten 2024 gikk emnet med ti studenter. Vi hadde et avklaringsmøte med lærerne på Katta første undervisningsdag, slik som i fjor, og tenker at dette er gunstig å fortsette med. Vi fortsetter også med obligtsorisk prelab i forkant av fagdagen. 
Avviklingen av praksis gikk stort sett greit, men vi intervenerte litt for å sørge for at enkeltgrupper koordinerte seg imellom før de svarte praksisveileder og i forbindelse med ujevn arbeidsfordeling i en gruppe. Vi opplever at vi er tett nok på til å fange opp en del slik problematikk og hovedinntrykket er uansett at det store flertallet gjør det de skal og legger mye arbeid i å forberede god undervisning. Vi glemte å gjennomføre underveisevaluering i emnet. 

Eksamen
Eksamensavviklingen ble utsatt til uke 50 og 51 for å unngå kollisjoner med studentenes andre emner, men forløp ellers udramatisk. Samtlige studenter besto emnet.


Planer for neste gang
· Fagdagen/den faglige fordypningen kommer brått på for studentene og det er mye å forberede seg til. I kjemi 1 kommer de også såpass tidlig at stoffmengde som tema ofte introduseres omtrent samtidig. Det har fungert greit, men medfører et visst tidspress. I samtale med en av praksisveilederne var det ingen av oss som husket hvorfor fagdagen opprinnelig ble lagt til uke 44. Hvis det lar seg gjøre neste år, vil det være gunstig å avvikle vanlig skolepraksis først og flytte fagdagene til uke 46 eller 47. 

